- Zozuwe
- <
- 1
- >

Zozuwe
Ná-Sɛʋɛi
Sɛʋɛi lɔɔzeizuʋɛ ma woo mɔungiti
Zozuwe ná-sɛʋɛi ɠa Kanaan yooi zo fai lɛɛzu, ta Izelayɛle wolodamaiti sei ʋelei zooi naa zu. Zozuwe, nii é ɠɛni ga Moize ʋotogi, naa ɠa é loni ti luɠɔ.
Sɛʋɛi nii zu vaiti ti ɠɛɛni, é zo kona waagila unnaanigɔ (1 400) ma, é li kona waagila unfelegɔ puunaanigɔ (1 240) ziɛgi zu ʋɔ, aisa Yesu Kilista ʋa zɔlɔɔ. Naa kpein ge ɠɛɛni kona ʋuusaʋagɔ (30) ɠɛɠala laawu (14:10).
Izelayɛle nuɓusɛiti kulaai ma Ezipete yooi zu, ti kɛɛni ga kona ʋuunaanigɔ (40), aisa ti ʋa lɔ minazeɠe zooi zu, nii é ga Kanaan yooi.
Kanaan yooi zo fai ɠɛʋele ɓɛtɛni ga faa saʋagɔ:
1 Kanaan yooi zo fai, (gaaɠwɛsu 1 é li 12 ʋɔ).
2 Zooi ɠaaɠwɛɛ vai, (gaaɠwɛsu 13 é li 21 ʋɔ).
3 Zozuwe ná-eteai ɠaaɓelagi, (gaaɠwɛsu 22 é li 24 ʋɔ).
GALA ge zooi veeni ná-nuɓusɛiti zea, é ná-minazeɠegi laazeelini, nii é boni ti-mɛmɛwolani bɛ, é niinɛ ga Moize maaʋele.
GALA ta Izelayɛle nuiti zɔɠɔzuʋɛ, é lo Kanaan yooi vai ʋa, faa ʋe bɔɔlɔai, eɠɛ ti ɠula vai Ezipete yooi zu. Ti ɠula vai Ezipete yooi ʋa, GALA ɓɔɠɔi ɠa é ti maaloboni, é kɔɔi ɠɔ ná-nuɓusɛiti bɛ, ti li luɠɔma pilɛ sɔlɔɔgai zu.
Zooi ɠaaɠwɛɛ vai, nii sɔlɔɔgai, ta nii é la dɛ zɔlɔɔni, é ʋa ve ɛsɛ gilagilagi ya, naa ɠa GALA ná-nɛɛbɛi lɛɛzu, ga Izelayɛle nuiti pɛ ge ɓɔɠɔ you zɔlɔɔ ga tɔnɔ. Naama ɠisiɛi ɠa de adaʋɛti daaseigiti kalasu la, gaaɠwɛsui tanigaani su (gaaɠwɛsu 13, 15 ta 16 zu).
Kanaan yooi zo fai, ta gaaɠwɛɛ vai, ɠa GALA ná-wooɠɛɠiladai lɛɛzu, ná-minazeɠegiti daazeeli vai zu, kɛlɛ Zozuwe ná-sɛʋɛi ɠa dɛɛzu ɓalaa ga kɛni nuɓusɛiti ti zɛbɛzeɠe. Izelayɛle nuiti sei vai zii ɠiligiti saama, niiti ti la GALA kwɛɛ, naa ɠɛni ga faaɓaagi, é ti li kidaaleʋelalai ma. Naa ɠa é kɛɛni Zozuwe nuiti gaalɛɛni ba Sikɛme, ti minazeɠe ʋolu ga niinɛ, naa ɠa bogai ga kpɔɛ ɠaaɓelagi gaaɠwɛsu 24 zu. Nuɓusɛiti ti minazeɠeni ga ti botii ɠɛ GALA bɛ. Izelayɛle nuiti, ta ta-yooi ná-faa ʋɔlɔmai, ma ɓɔɛzuɠulai lɔɔzeizuʋɛ ɠana, siɛnɔpɛ su kɛni Izelayɛle nuiti ti loo ɠisu ga ziimazeɠegi ti boni, ti lɔɔ ʋa faaɓaagi zu, kɛni ti naa laazeeli.
1
Zozuwe zei vai
nuɓusɛiti unda
1 Ɠɔoɠɔ GALAGI ná-botiɠɛ nui Moize zaa ʋoluma, Ɠɔoɠɔ GALAGI ɠɛni Nun ná-doun zunui Zozuwe ma, Moize ná-kpɔba nui: 2 «Nà-botiɠɛ nui Moize zaa. Niizu, ɠɛʋele ɓɛtɛna, ɗa-o, niima nuɓusɛiti-yo, wo Zuludɛn ɓudɛ, wo lɔ zooi naa zu, nii gè feezu Izelayɛle nuiti zea. 3 Adaʋɛ nɔpɛ wo-ɠɔɠɔi a lona ná ma, gè miná vea wo ʋɛ, eɠɛʋelei gè boni la Moize ma. 4 Wa-yooi ɠa zo teʋebai ma, eyɛsu é zeeli Liɓan ɠizeiti ma, ta ziɛ wolai Ufelate, Ɠɛte nuiti ta-yooi kpein ka ɠɛ su, é zei Kpoloɗɛ Wolai ʋa, folo liizu ʋelei. 5 Nu nɔpɛ ge la loga è luɠɔ, è-zii ma voloi pɛ su. Nà ɠɛ è ʋa, eɠɛʋelei gè ɠɛni la Moize ʋa, gè la yeeɓega è ʋa pɛ, gè la ɠɛlɛa è ʋa ɲɛgɛlɛin. 6 Yiilɔɔ, è zɛbɛzeɠe, mazɔlɔɔ è-zaalai zu ɠa niima nuɓusɛiti ti zooi zɔlɔɔsu da ga tɔnɔ, nii gè ma minazeɠe boni ti-mɛmɛwolani bɛ, ga nà feezu ti ya. 7 Kɛni nɔ è yiilɔɔ, è zɛbɛzeɠe ga pagɔ, è ɠolo tɔ gooi kpein bɛ, nii nà-botiɠɛ nui Moize sɛʋɛni è ʋɛ, è ziɛ la, è mina zeɠe ba, è ʋa li ga yeeza, ɓaa ɠɔʋɛi, naazu ɗa zobo sɔlɔɔ fai kpein su, è kɛɛzu. 8 È ɗa tɔ sɛʋɛi nii ɠala, è ɗa yɛpɛ ga su wooiti, è ɠisiɛ ti zu folo ʋɛɛ kpidi ʋa, naa ɠa a kɛ è ɠolo su wooi pɛ bɛ, mazɔlɔɔ názu ɠa è-ɠɛɛvaiti suɓɛtɛzu la, è zobo sɔlɔɔ fai kpein su, è kɛɛzu. 9 Gè la boni è ma ɓaa ga, yiilɔɔ, è zɛbɛzeɠe? Mina lua ani nɔpɛ ba, è zasu mina ɓali, mazɔlɔɔ nà, Ɠɔoɠɔ GALAGI, ɗa-ƓALAGI, nà ɠɛ è ʋa, ʋɛ nɔpɛ è liizu ná.»
Zuludɛn ɓudɛ vai
ma ɠɛʋele ɓɛtɛi
10 Zozuwe niima leveiti feeni nuɓusɛiti ta-ɠundiɠiiti zea, é ɠɛ ti ma: 11 «À ziɛ ade-ʋuuzuʋɛ ná pɛ, wo devei ve nuɓusɛiti zea, ga ti daamianigi ɠɛʋele ɓɛtɛ ɓɔɠɔ ʋɛ, mazɔlɔɔ folo saʋagɔ ʋoluma, wa Zuludɛn nii ɓudɛzu, wo li, wo zooi zeɠe ga wɔnɔ, nii Ɠɔoɠɔ GALAGI wa-ƓALAGI feezu.»
12 Zozuwe ɓɔɛni Luɓɛn ná-bolodai ʋɔ, ta Gade ná-bolodai, ta Manasee ná-bolodai ɠilazuʋɛ, é ɠɛ ti ma: 13 «À ɠizɛ devei zu, nii Ɠɔoɠɔ GALAGI ná-botiɠɛ nui Moize feeni wo ya, é ɠɛ wo ma: ‹Ɠɔoɠɔ GALAGI wa-ƓALAGI zooi vea wo ya, é dooɠogi ve wo ya.› 14 Wo-anzaiti, ta wo-lointi, ta wa-loganiiti ta yɛ Zuludɛn ʋoluʋɛ folo ɠulazu ʋelei, zooi naa zu nii Moize feeni wo ya, kɛlɛ zunuiti kpein, ti ga kɔɔɠɔ nuiti, wa ɓudɛ, wo lo wo-ɠɛɛleaiti untuɠɔ kɔɔmaʋɛ, wo yeeve ti ʋɛ, 15 eyɛsu Ɠɔoɠɔ GALAGI wa-ƓALAGI dooɠo fe ti ʋɛ ga wo ɠɛʋele, ti zooi naa zɔlɔɔ, nii é feezu ti ʋɛ. Naa ʋoluma, wa ɠale ma niina wɔnɔ ma yooi zu, wo zei ná pɛ, Zuludɛn folo ɠulazu ʋelei, eɠɛʋelei Ɠɔoɠɔ GALAGI ná-botiɠɛ nui Moize boni la.»
16 Ti Zozuwe wooɠaaʋoteni, ti ɠɛ ma: «Devei kpein è fea, gá naa kpein so, ʋɛ nɔpɛ è gi leʋesu ná, gá li miná. 17 Gá ɠolo è ʋɛ, eɠɛʋelei gi ɠoloni la Moize ʋɛ. Ɠɔoɠɔ GALAGI, ɗa-ƓALAGI ɠɛ è ʋa, eɠɛʋelei é ɠɛni la Moize ʋa. 18 Zɔi nɔpɛ a ɓakana ɗa-ɠundiɠilai laalɔɠɔma, é la ɠoloni ɗa-leveiti kpein bɛ, ta naama nui ʋaa. Yiilɔɔ nɔ, è zɛbɛzeɠe!»

- Zozuwe
- <
- 1
- >

© 2013 PBT